กรมควบคุมมลพิษ ย้ำ สภาพอากาศปิดและลมนิ่งส่งผลให้ปริมาณฝุ่นละออง PM2.5 สูงขึ้นจนเริ่มมีผลกระทบต่อสุขภาพ โดยเฉพาะพื้นที่ริมถนน คาด ต้องเฝ้าระวังไปอีก 1-2 เดือน
นายประลอง ดำรงค์ไทย อธิบดีกรมควบคุมมลพิษ (คพ.) กล่าวถึงสถานการณ์ค่าฝุ่นละออง PM 2.5 ในพื้นที่กรุงเทพมหานครและปริมณฑล กลับมาเกินค่ามาตรฐานที่กำหนดไว้ต้องไม่เกิน 50 ไมโครกรัมต่อลูกบาศก์เมตร ว่า ส่วนใหญ่ปริมาณฝุ่นละอองจะเพิ่มขึ้นจนเริ่มมีผลกระทบต่อสุขภาพบริเวณริมถนน โดยเฉพาะริมถนนกาญจนาภิเษก เขตบางขุนเทียน อยู่ที่ 76 ไมโครกรัมต่อลูกบาศก์เมตร , ริมถนนพระราม 4 เขตปทุมวัน อยู่ที่ 79 ไมโครกรัมต่อลูกบาศก์เมตร , ริมถนนอินทรพิทักษ์ เขตธนบุรี อยู่ที่ 80 ไมโครกรัมต่อลูกบาศก์เมตร , ริมถนนลาดพร้าว เขตวังทองหลาง อยู่ที่ 79 ไมโครกรัมต่อลูกบาศก์เมตร, ริมถนนดินแดง เขตดินแดง อยู่ที่ 83 ไมโครกรัมต่อลูกบาศก์เมตร , ริมถนนคู่ขนานพระราม 2 อ.เมือง จ.สมุทรสาคร อยู่ที่ 60 ไมโครกรัมต่อลูกบาศก์เมตร ขณะที่แขวงพลับพลา เขตวังทองหลาง มีค่าฝุ่นละออง PM 2.5 สูงสุดอยู่ที่ 85 ไมโครกรัมต่อลูกบาศก์เมตร         สาเหตุที่ค่าฝุ่นละอองในพื้นที่กรุงเทพมหานครและปริมณฑลกลับมาเกินค่ามาตรฐาน เนื่องจากสภาพอากาศปิด หากสังเกตจะเห็นว่าเช้าวันนี้แทบทุกพื้นที่ลมนิ่งมากและท้องฟ้าขมุกขมัวผสมกับหมอก ทำให้ค่ามลพิษกลับมาสูงและอยู่ในระดับที่เริ่มมีผลกระทบต่อสุขภาพ แต่ยังไม่ถึงขั้นวิกฤติเหมือนกับช่วงแรกๆ แม้ในช่วง 1-2 วันก่อนเริ่มสถานการณ์ดีขึ้น จึงได้ประสานกรุงเทพมหานครนำรถแรงดันสูงไปฉีดพ่นในพื้นที่ฝุ่นมีค่าสูงเพื่อลดปริมาณฝุ่นละอองลง แต่หลังจากช่วงบ่ายเริ่มมีแสงแดดมากขึ้น คาดว่า ชั้นบรรยากาศจะโปร่งขึ้นจนแดดส่องลงมาได้ช่วยให้อากาศลอยตัวดีขึ้น ทั้งนี้ ยอมรับว่าช่วงนี้สถานการณ์ค่าฝุ่นละอองจะขึ้นๆลงๆไปอีกระยะหนึ่ง ทำให้ต้องเฝ้าระวังอย่างใกล้ชิดต่อเนื่องช่วง 1-2 เดือนนี้        อธิบดีกรมควบคุมมลพิษ (คพ.) กล่าวย้ำว่า ส่วนการแก้ปัญหาต่อเนื่องในอนาคตได้นำเสนอในการประชุมที่มี พล.อ.ประวิตร วงษ์สุวรรณ รองนายกรัฐมนตรี , พล.อ.จักทิพย์ ชัยจินดา ผู้บัญชาการตำรวจแห่งชาติ และกรุงเทพมหานคร ขอให้ลดปัญหาการจราจรติดขัดริมถนน เพราะสาเหตุของมลพิษฝุ่นควันไอเสีย และพื้นที่ก่อสร้างแนวรถไฟฟ้าทั่วกรุงเทพมหานครจะเกิดปัญหาการจราจรติดขัดหนาแน่น โดยขอให้ระบายรถในพื้นที่ริมถนนเพื่อลดการสะสมของมลพิษจากรถยนต์